To drenge blev sprøjtet på med peberspray, da de raslede i forbindelse med halloween.

Mandag var børn i alle aldre ude og rasle ved dørene i anledning af halloween.

Det er dog ikke alle, der har taget den amerikanske tradition til sig.

Det måtte en 13-årig dreng og hans kammerat sande, da de var på slikjagt i Borup ved Køge.

Blev sprøjtet med peberspray i ansigtet

Da de bankede på hos en 88-årig mand i håbet om at få noget slik til samlingen, blev de nemlig vinket væk.

Men det sluttede ikke her.

Da drengene passerede et vindue på vej væk fra adressen, sprøjtede den 88-årige mand nemlig drengene i ansigtet med en peberspray, det fremgår af døgnrapporten fra Midt- og Vestsjællands Politi.

Drengene tilkaldte politiet, efter at de havde fået skyllet øjnene. Manden erkendte, at han havde brugt en ulovlig peberspray mod de to drenge.

Står til bøde

Han var blevet irriteret, fordi der gentagne gange var unge mennesker, der havde banket på hans dør i løbet af aftenen.

Til sidst blev han så irriteret, at han benyttede en peberspray, som han havde haft liggende i mange år.

Den 88-årige mand står til at få en bøde for overtrædelse af våbenloven.